钦定古今图书集成/明伦汇编/官常典/第294卷 > 彀英
## 钦定古今图书集成/明伦汇编/官常典/第294卷 > 彀英

按《金史》本传：“彀英，本名挞懒，幼警敏，有志胆。初丱角，
太祖见而奇之。年十六，父银术可授以甲，使从伐辽，
常为先锋，授世袭谋克。宗翰自太原还西京，银术可
围守之。彀英在行间，屡有功。宋兵数万救太原，至南
关，银术可与弟拔离速、完颜娄室等击之。当隘巷间，
一卒挥刀向拔离速，彀英以刀断其腕，一卒复从旁”
以枪刺之，彀英断其枪，追杀之。拔太原，下河东诸州，
攻汴京，皆有功。与都统马五徇地汉上，至上蔡，以先
锋破孔家军。睿宗攻开州，彀英先登，流矢中其口。睿
宗亲视之，创未愈，强起之。攻大名府，第功，宗弼第一，
彀英次之。攻东平，彀英居最。拔离速袭宋康王于扬
州，彀英为先锋。拔离速追宋孟后于江南，彀英前行
趋潭州。宋大兵在常武，彀英以选兵薄其城，败千馀
人。明日，城中出兵来战，彀英以五百骑败之，获马二
百匹，遂攻常武。拔离速以诸军为大阵，居其后，彀英
以五百骑为小阵，当前行，即麾兵驰宋军，宋军乱，遂
大败之。拔离速观其周旋，叹赏之。其后河东郡县多
叛，彀英以先锋攻绛州，克之。复攻沁州，飞炮击其右
胁，舁归营中。诸军攻沁州，三日不能下，别将《骨𧹞》强
起，彀英指麾士卒，遂克之。摄河东路都统，从左监军
移剌余睹招西北诸部。彀英将骑三千五百，平其九
部，获生口三千，马牛羊十五万。以先锋破宋吴山军，
再战再胜，遂衄宋兵于隘，死者不可胜计，宋兵遁去。
宗弼再取和尚原，彀英以本部破宋五万人，遂夺新
叉口，宗弼留兵守之。是夜，大雪，道路皆冰，和尚原宋
兵势重，不可径取。宗弼用彀英策，入自傍近高山丛
薄翳荟间，出其不意，遂取和尚原。彀英请速入大散
关，自以本部为殿，以备伏兵。宗弼至仙人关，彀英先
攻之，宗弼止之，彀英不止。宗弼以刀背击其兜鍪，使
之退。《彀英》曰：“敌气已沮，不乘此而取之，后必悔之。”已
而果然。宗弼叹曰：“既往不咎。”乃班师，彀英殿，且战且
却，遂达秦中。齐国初废，元帅右监军撒离喝驰驿抚
治诸郡。至同州，故齐观察使李世辅出迎，阳坠马，称
折臂舁归。撒离喝入城，世辅诈使通判献甲，以壮士
十人被甲上厅事。世辅自壁后突出，执撒离喝。彀英
方索马于外，变起仓卒，不得入。城门已闭，皆有兵卫。
至东门，合荅雅领骑三十馀，与彀英遇，遂斩门者出。
而世辅拥众自西门出，彀英与合荅雅袭之，一进一
退，以缀世辅，使不得速。世辅虑救兵至，乃要撒离喝
与之盟，勿使追之。留撒离喝于道侧。彀英识其声，与
骑而归。除安远大将军，摄太原尹，四境咸治，兼摄河
东南北两路兵马都总管。朝廷以河南、陕西与宋，已
而复取之，师至耀州，宋人每旦出城，张旗阅队，抵暮
而还，道隘，骑不得逞。彀英请兵五百，薄暮先使五十
人趋山巅，令之曰：“旦日视敌出，举帜指其所向。乃以
馀兵伏山谷间。”明日，城中人出阅如前，山巅旗举，伏
兵发，宋兵争驰入城。彀英麾军登城，拔宋帜，立金军
旗帜。宋军后者望见之，不敢入，遂降。城中人亦降。宋
吴玠拥重兵据泾州，泾原以西多应之。元帅撒离喝
欲退守京兆，俟河南、河东军。彀英曰：“我退守，吴玠必
取凤翔、京兆、同、华，据潼关，吾属无类矣。”撒离喝曰：“计
将安出？”彀英曰：“事危矣，不如速战。我军阵泾之南原，
宋兵必自西原来，彀英与斜补出各以选骑五百摧
其两翼，元帅当其中击之，可以得志。”监军拔离速曰：
“二子当其左右，拔离速愿当其中，元帅据冈阜，多张
旗帜为疑兵，可以得志。”撒离喝从之。吴玠兵果自西
原来，彀英、斜补出击其左右，自旦至午，吴玠左右军
少退，拔离速当其前冲击之，遂败玠军。僵尸枕籍，大
涧皆满。自此蜀人丧气，不敢复出，关陕遂定。历行台
吏部、工部侍郎。从宗弼巡边，迁刑部尚书，转元帅左
都监。天德二年，迁右监军。元帅府罢，改山西路统军
使，领西北、西南两路招讨兵马。坐无功，降临海军节
度使。历平阳、太原尹。正隆末，为中都留守，兼西北面
都统，讨契丹撒八，驻军归化州。世宗即位于辽阳，使
彀英侄阿鲁瓦持诏往归化，命彀英为左副元帅。就
遣使召陕西统军徒单合喜，宣《大定改元诏赦》于西
南、西北招讨司、河东、河北、山东诸路州镇，调猛安军
屯京畿。阿鲁瓦见彀英，彀英犹豫未决，士卒皆欲归
世宗，彀英不得已乃受诏，以《元帅令》下诸路，亟泥马
槽二万具。诸路闻之，以为大军且至，然后遣人宣赦，
所至皆听命。大定元年十一月，彀英以军至中都，同
知留守璋请至府议事。彀英疑璋有谋，乃阳许诺，排
节仗若将往者，遂率骑从，出施仁门，驻兵通州，见世
宗于三河。诏彀英以便宜规措河南、陕西、山东边事。
二年正月，至南京，遂复汝、颍、嵩等州县，授世袭猛安。
入拜平章政事，罢为东京留守。未行，改济南尹。初，彀
英宿将，恃功在南京颇黩货，不恤军民。诏使问以边
事，彀英不答，谓诏使曰：“尔解何事，待我到阙奏陈。”及
召入，竟无一语及边事者。在相位，多自专，己所欲辄自奏行之。除留守，辄忿忿不接宾客，虽近臣往亦不
见。上怒，遂改济南。上数之曰：“朕念卿父有大功于国，
卿旧将亦有功，故改授此职，卿宜知之。若复不悛，非
但不保官爵，身亦不能保也。”彀英顿首谢。久之，改平
阳尹，致仕。起为西京留守，以母忧去官。寻以本官起
复，俄复为东京。历上京，诏曰：“上京王业所起，风俗日
趋诡薄，宗室聚居，号为难治。卿元老大臣，众所听服。
当正风俗。检制宗室，持以大体。”十五年，致仕。久之，史
臣上《太宗、睿宗实录》。上曰：“当时旧人亲见者，惟彀英
在。”诏修撰温迪罕缔达往北京，就其家问之，多更定
焉。十九年薨，年七十四。最前后以功被赏者十有一：
金为两二百五十，银为两六千五百，绢为疋八百，绵
为两二千，马三百十有四，牛、羊六千五百，奴婢百三
十人。